CELEX: 62011CA0390
Language: bg
Date: 2012-10-04 00:00:00
Title: Дело C-390/11: Решение на Съда (четвърти състав) от 4 октомври 2012 г. (преюдициално запитване от Nejvyšší správní soud — Чешка република) — CS AGRO Ronov s.r.o./Ministerstvo zemědělství (Селско стопанство — Сектор на захарта — Обща организация на пазарите — Заявление на помощ за преструктуриране — Задължение на земеделския производител да преустанови доставката на известно количество захарно цвекло по квоти — Понятие — Едностранна декларация на земеделския производител — Отказ да се отпусне помощ — Необходимост от прекратяване на съществуващ договор за доставка)

24.11.2012   
            
            
               BG
            
            
               Официален вестник на Европейския съюз
            
            
               C 366/14
            
         Решение на Съда (четвърти състав) от 4 октомври 2012 г. (преюдициално запитване от Nejvyšší správní soud — Чешка република) — CS AGRO Ronov s.r.o./Ministerstvo zemědělství
   (Дело C-390/11) (1)
   
   (Селско стопанство - Сектор на захарта - Обща организация на пазарите - Заявление на помощ за преструктуриране - Задължение на земеделския производител да преустанови доставката на известно количество захарно цвекло по квоти - Понятие - Едностранна декларация на земеделския производител - Отказ да се отпусне помощ - Необходимост от прекратяване на съществуващ договор за доставка)
   2012/C 366/22
   Език на производството: чешки
   
      Запитваща юрисдикция
   
   Nejvyšší správní soud
   
      Страни в главното производство
   
   
      Жалбоподател: CS AGRO Ronov s.r.o.
   
      Ответник: Ministerstvo zemědělství
   
      Предмет
   
   Преюдициално запитване — Nejvyšší správní soud — Тълкуване на член 4а от Регламент (ЕО) № 320/2006 на Съвета от 20 февруари 2006 година за установяване на временна схема за преструктуриране на захарната индустрия в Общността и за изменение на Регламент (ЕО) № 1290/2005 относно финансиране на Общата селскостопанска политика (ОВ L 58, стр. 42; Специално издание на български език, 2007 г., глава 3, том 70, стр. 118), изменен с Регламент (ЕО) № 1261/2007 на Съвета от 9 октомври 2007 година за изменение на Регламент (ЕО) № 320/2006 за установяване на временна схема за преструктуриране на захарната индустрия в Общността (ОВ L 283, стр. 8) — Обща организация на пазарите в сектора на захарта — Понятие за „задължение“, което трябва да съпътства заявлението за помощ за преструктуриране, с което земеделският производител на захарно цвекло се задължава да преустанови доставката на известно количество захарно цвекло по квоти на предприятията, с които е сключил договор за доставка през предходната пазарна година — Отказ да се отпусне помощ за преструктуриране, поради съображението че посоченото задължение трябвало да се изпълни чрез прекратяване на съществуващия договор за доставка, а не чрез едностранна декларация на земеделския производител
   
      Диспозитив
   
   
               1.
            
            
               Член 4a, параграф 1 от Регламент (ЕО) № 320/2006 на Съвета от 20 февруари 2006 година за установяване на временна схема за преструктуриране на захарната индустрия в Общността и за изменение на Регламент (ЕО) № 1290/2005 относно финансиране на общата селскостопанска политика, изменен с Регламент (ЕО) № 1261/2007 на Съвета от 9 октомври 2007 година, трябва да се тълкува в смисъл, че задължението да се преустановят доставките на известно количество захарно цвекло за пазарната 2008/2009 година може да бъде под формата на едностранна декларация на земеделския производител.
            
         
               2.
            
            
               Член 4a, параграф 1 от Регламент (ЕО) № 320/2006, изменен с Регламент (ЕО) № 1261/2007, трябва да се тълкува в смисъл, че едностранното задължение на земеделския производител да преустанови доставките на известно количество захарно цвекло за пазарната 2008/2009 година не води като такова до непротивопоставимостта на договорните му задължения спрямо предприятието в сектора на захарта.
            
         
      (1)  ОВ C 311, 22.10.2011 г.